
EUROPOS PARLAMENTO TEISĖKŪROS REZOLIUCIJOS PROJEKTAS
dėl Tarybos sprendimo dėl Europos Sąjungos ir Kuko Salų Vyriausybės tausios žvejybos partnerystės susitarimo įgyvendinimo protokolo (2025–2032 m.) sudarymo Europos Sąjungos vardu projekto
(13158/2025 – C10‑0346/2025 – 2025/0287(NLE))
(Pritarimo procedūra)
Europos Parlamentas,
–	atsižvelgdamas į Tarybos sprendimo projektą (13158/2025),
–	atsižvelgdamas į Europos Sąjungos ir Kuko Salų Vyriausybės tausios žvejybos partnerystės susitarimo įgyvendinimo protokolo (2025–2032 m.) projektą (13165/2025),
–	atsižvelgdamas į prašymą dėl pritarimo, kurį Taryba pateikė pagal Sutarties dėl Europos Sąjungos veikimo 43 straipsnio 2 dalį, 218 straipsnio 6 dalies antros pastraipos a punkto v papunktį ir 218 straipsnio 7 dalį (C10‑0346/2025),
–	atsižvelgdamas į Biudžeto komiteto atliktą biudžetinį vertinimą,
–	atsižvelgdamas į Darbo tvarkos taisyklių 107 straipsnio 1 ir 4 dalis ir 117 straipsnio 7 dalį,
–	atsižvelgdamas į Vystymosi komiteto nuomonę,
–	atsižvelgdamas į Žuvininkystės komiteto rekomendaciją (A10‑0000/2025),
1.	pritaria susitarimo sudarymui;
2.	paveda Pirmininkei perduoti Parlamento poziciją Tarybai, Komisijai ir valstybių narių bei Kuko Salų vyriausybėms ir parlamentams.

Dėl šio naujo protokolo derėtasi siekiant įgyvendinti nuo 2017 m. gegužės 10  d. galiojantį Sąjungos ir Kuko Salų tausios žvejybos partnerystės susitarimą (TŽPS). Protokolas apima septynerių metų laikotarpį ir juo siekiama atnaujinti Sąjungos ir Kuko Salų bendradarbiavimo sistemą, atsižvelgiant į bendros žuvininkystės politikos (BŽP) prioritetus ir Kuko Salų prioritetus. Šis įgyvendinimo protokolas taip pat sustiprins Sąjungos strateginę partnerystę su Kuko Salomis ir skatins darnios žuvininkystės politiką ir atsakingą Kuko Salų vandenyse esančių žvejybos išteklių naudojimą. 

Pranešėja pabrėžia protokolo svarbą siekiant prisidėti prie darnaus žuvininkystės valdymo, todėl svarbu, kad susitarimas būtų įgyvendinamas remiantis patikimiausiomis turimomis mokslinėmis rekomendacijomis ir kad mokslinis bendradarbiavimas būtų svarbi nuolatinės partnerystės su Kuko Salomis dalis. 

Pranešėja taip pat mano, jog svarbu, kad mūsų santykiai žvejybos srityje su Kuko Salomis būtų įgyvendinami nuosekliai, atsižvelgiant į kitas mūsų Sąjungos ir Kuko Salų bendradarbiavimo sritis. Svarbu sutelkti dėmesį į tai, kad būtų užtikrinta sinergija visais mūsų partnerystės su Kuko Salomis aspektais, įskaitant kitus strateginius klausimus, pavyzdžiui, aplinkos tvarumą, atsparumą klimato kaitai ir platesnį ekonominį bendradarbiavimą.

Protokolu bus suteiktos žvejybos galimybės 4 tunus gaubiamaisiais tinklais žvejojantiems laivams ir 40 žvejybos dienų per metus Kuko Salų žvejybos zonoje. Protokolas ir galimybė naudotis šiomis žvejybos galimybėmis Kuko Salų žvejybos zonoje yra svarbūs tame rajone veiklą vykdantiems ES laivams. Palyginti su paskutiniu protokolu, žvejybos dienų skaičius sumažėjo, siekiant jį geriau suderinti su panaudojimo lygiu pagal paskutinį protokolą. Protokole numatytas 460 000 EUR metinis finansinis įnašas Kuko Saloms, iš kurio 165 000 EUR skiriama už prieigą prie žvejybos išteklių, o 295 000 EUR – Kuko Salų žuvininkystės sektoriaus politikos plėtrai remti. 

Pranešėja siūlo Parlamentui pritarti naujajam protokolui. Tai svarbu ne tik šiame rajone veiklą vykdantiems ES žvejybos laivams, bet ir siekiant stiprinti strateginę Sąjungos ir Kuko Salų partnerystę. Geopolitinė padėtis regione yra svarbi priežastis Sąjungai išlaikyti tvirtą partnerystę su regiono šalimis partnerėmis, taip pat glaudžiau bendradarbiauti ir stiprinti vandenynų valdymą vakarinėje ir centrinėje Ramiojo vandenyno dalyse, visų pirma dirbant regioninėse žvejybos valdymo organizacijose, pavyzdžiui, WCPFC. 

Pranešėja ypač reiškia susirūpinimą dėl Kinijos veiklos ir didesnės įtakos regione ir mano, jog svarbu, kad Sąjunga stropiai dirbtų, siekdama išsaugoti mūsų partnerystes regione, taip pat išnagrinėtų galimas naujas partnerystes, kad sustiprintų ES įtaką ir prisidėtų prie stipresnės taisyklėmis grindžiamos vandenynų valdymo struktūros.

Pranešėja pabrėžia, kad parama sektoriui pagal naująjį protokolą padės įgyvendinti Kuko Salų žuvininkystės politiką, taip pat plėtoti jų nacionalinį sektorių ir žuvininkystės ekonomiką, nes bus skatinamas su žuvininkyste susijusios ekonominės veiklos, įskaitant susijusią infrastruktūrą, augimas ir užtikrinamos deramos darbo sąlygos. Parama taip pat bus prisidedama prie jų visuotinio žuvininkystės plano, neteisėtos žvejybos stebėsenos ir kovos su ja, taip pat jų mažos apimties žvejybos sektoriaus rėmimo.

Pranešėja taip pat norėtų pabrėžti, jog svarbu, kad Komisija ir Taryba gerbtų Europos Parlamento teises ir prerogatyvas įgyvendindamos ir galbūt atnaujindamos susitarimą ar protokolą. Šiuo atžvilgiu svarbu, kad Parlamentas kiekvienu etapu būtų visapusiškai ir nedelsiant informuojamas apie procedūras, susijusias su protokolu ir susitarimu.

<FootprintIntro>Pranešėja, prisiimdama visą atsakomybę, pareiškia, kad į savo pranešimą neįtraukė informacijos, gautos iš interesų grupių atstovų, kuriems taikomas Tarpinstitucinis susitarimas dėl privalomo skaidrumo registro[footnoteRef:1], arba trečiųjų šalių valdžios institucijų, įskaitant jų diplomatines atstovybes ir ambasadas, atstovų, kurie turi būti įtraukti į šį priedą pagal Darbo tvarkos taisyklių I priedo 8 straipsnį.</FootprintIntro> [1:  2021 m. gegužės 20 d. Europos Parlamento, Europos Sąjungos Tarybos ir Europos Komisijos tarpinstitucinis susitarimas dėl privalomo skaidrumo registro (OL L 207, 2021 6 11, p. 1, ELI: http://data.europa.eu/eli/agree_interinstit/2021/611/oj).] 

